
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ

ΔΗΜΟΣ ΠΥΡΓΟΥ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  
Από το πρακτικό της υπ’ αριθ. 18ης (κατεπείγουσας) συνεδρίασης του Δημοτικού Συμβουλίου του Δήμου Πύργου

Αριθ. Αποφ. 353/2012

ΘΕΜΑ: Έγκριση των καταστάσεων δικαιούχων (οφειλών παρελθόντων οικονομικών ετών) που απαιτούνται για τη συνομολόγηση δανείου με το Ταμείο Παρακαταθηκών και Δανείων                                              

    Στον Πύργο και στο Δημοτικό Κατάστημα σήμερα στις 27                                                                   του μηνός Σεπτεμβρίου, του έτους 2012, ημέρα Πέμπτη και ώρα 19.00 μ.μ. το Δημοτικό Συμβούλιο Πύργου, συνήλθε σε κατεπείγουσα συνεδρίαση, κατόπιν της με αριθ. πρωτ. 43392/25-9-2012 έγγραφης πρόσκλησης του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010).

    Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 23 και ονομαστικά οι κ.κ:

ΠΑΡΟΝΤΕΣ: 

1. Καννής Ευστάθιος – Πρόεδρος, 2. Τζουανόπουλος Δημήτριος – Γραμματέας, 3. Καράμπελας Αντώνιος, 4. Παναγόπουλος Βασίλειος, 5. Αργυρόπουλος Ιωάννης του Γεωργίου, 6. Αριστειδόπουλος Χαράλαμπος, 7. Βαρελάς Ιωάννης, 8. Θεοδωρέλος – Χαρίτος Γεώργιος, 9. Δημουλιάς Λεωνίδας, 10. Κωνσταντόπουλος Σπυρίδων, 11. Τζίνη Διονυσία 12. Φραγκαντώνης Παναγιώτης, 13. Μπίρμπας Κων/νος, 14. Ανδρικόπουλος Ανδρέας, 15. Ανδρικόπουλος Φώτης, 16. Αντωνέλος Δημήτριος 17. Αργυρόπουλος Ιωάννης του Παναγιώτη, 18. Μποσμής Κων/νος, 19. Ρωμαίος Στέφανος, 20. Γιάνναρος Χρήστος – Επικεφαλής της παράταξης «Λαϊκή Συσπείρωση», 21. Καραμπέτσος Αθανάσιος, 22. Σεφερλής Ιωάννης – Επικεφαλής της παράταξης «Ανταρσία στο Δήμο Πύργου», 23. Σκαρτσιάρης Πάνος – ανεξάρτητος Δημοτικός Σύμβουλος.

ΑΠΟΝΤΕΣ:
1. Παναγόπουλος Ιωάννης, 2. Λιατσής Γαβριήλ – Επικεφαλής της Μείζονος Μειοψηφίας, 3. Δημόπουλος Φώτης,  4. Ανδριόλας Γεώργιος, 5. Γιαννακούλιας Θεόδωρος, 6. Σεϊντής Βασίλειος – Αντιπρόεδρος 7. Κουρμπανάς Γεώργιος, 8. Λιατσής Δημήτριος, 9. Γεράνιος Κων/νος, 10. Αγγελακοπούλου Ανδριάνα, οι οποίοι δεν προσήλθαν, αν και η πρόσκληση τους επιδόθηκε νομίμως.

Στη συνεδρίαση για την τήρηση των πρακτικών παρίστατο η υπάλληλος του Δήμου Π. Λιβέρη.

---------

Ακολούθως ο Πρόεδρος ανέφερε: «Το Δημοτικό Συμβούλιο κλήθηκε σε κατεπείγουσα συνεδρίαση σύμφωνα με το άρθρο 67 παρ. 5 του ν. 3852/10 προκειμένου να λάβει απόφαση έγκρισης  των καταστάσεων δικαιούχων (οφειλών παρελθόντων οικονομικών ετών) που απαιτούνται για τη συνομολόγηση δανείου με το Ταμείο Παρακαταθηκών και Δανείων, καθότι έως τις 30 Σεπτεμβρίου πρέπει να κατατεθεί ο φάκελος για τη συνομολόγηση του δανείου τα Ταμείο, προκειμένου να αποπληρώσει ο δήμος ληξιπρόθεσμες οφειλές του. Ζητείται η έγκριση του κατεπείγοντος του θέματος.
Το Δημοτικό Συμβούλιο ομόφωνα ενέκρινε το κατεπείγον του θέματος.

Εν συνεχεία ο Πρόεδρος παραχώρησε το λόγο στον Αντιδήμαρχο Οικονομικών κ. Ιωάννη Αργυρόπουλο, ο οποίος εισηγούμενος το θέμα ανέφερε: «Όπως γνωρίζετε με την 21/2012 απόφαση Δημοτικού Συμβουλίου ψηφίστηκε ο προϋπολογισμός του Δήμου μας οικονομικού έτους 2012 όπου στο σκέλος των εσόδων του εγγράφηκε το ποσό 4.933.528,01 €   για την αποπληρωμή των ληξιπρόθεσμων οφειλών με δάνειο.

Η δυνατότητα αυτή μας παρεχόταν σύμφωνα με τα οριζόμενα στην παρ.2 του άρθρου 2 του Ν. 4038/2012  << Επείγουσες ρυθμίσεις που αφορούν την εφαρμογή του μεσοπρόθεσμου πλαισίου δημοσιονομικής στρατηγικής 2012 – 2015>> (ΦΕΚ 14 Α) και στην εγκύκλιο 2 αρ.πρωτ. 3881/09-02-2012 του ΥΠ.ΕΣ. Περί κατάρτισης του προϋπολογισμού.

Με την 291/2012 απόφαση Δημοτικού Συμβουλίου εγκρίθηκε το επικαιροποιημένο <<Σχέδιο Οικονομικής Υποστήριξης του Δήμου>> και η αναμόρφωση του ποσού για δάνειο στο ποσό των 4.920.871,53 €.

Η Ελεγκτική Επιτροπή  του άρθρου 262 του ν.3852/2012  με το υπ΄αρ.πρωτ.111/3-9-2012 Πρακτικό της 11ης Συνεδρίασης, ενέκρινε το ποσό των 4.920.871.53 € που εγγράφεται στο σκέλος των εσόδων του Προϋπολογισμού. Η απόφαση της Ελεγκτικής επιτροπής κοινοποιήθηκε στον αρμόδιο ελεγκτή νομιμότητας και λαμβάνοντας υπόψη την υπ΄αρ. πρωτ.  75460/3836/11-9-2012 απόφαση της Γενικής Δ/νσης Εσωτερικής Λειτουργίας της Αποκεντρωμένης Διοίκησης Πελοποννήσου Δυτικής Ελλάδας & Ιονίου εγκρίθηκε η νομιμότητα της υπ΄αρ. 291/2012 απόφασης του  Δ.Σ. του Δήμου Πύργου και συνεπώς και η σύναψη δανείου με το Τ.Π. & Δανείων ή άλλα πιστωτικά κατά το ποσό των 4.920.871,53 €.

Ως εκ τούτου ο Δήμος προχώρησε σε αποστολή <<Πρόσκλησης εκδήλωσης ενδιαφέροντος >> προς το  Τ.Π. & Δανείων και στα πιστωτικά ιδρύματα της περιοχής του Πύργου. Το Τ.Π. & Δανείων έστειλε την από 117737/18-9-2012 προσφορά του στο Δήμο Πύργου.

Στα απαιτούμενα δικαιολογητικά για τη χορήγηση του δανείου από το Τ.Π. & Δανείων είναι και η απόφαση Δημοτικού Συμβουλίου περί έγκρισης της κατάστασης δικαιούχων για τους οποίους προορίζεται το δάνειο.

Στην υπ΄αρ. 43/2012 εγκύκλιο του Υπουργείου Εσωτερικών επισημαίνεται ότι <<προκειμένου οι ενδιαφερόμενοι Ο.Τ.Α. να συνομολογήσουν το δάνειο μέχρι τις 30 Σεπτεμβρίου 2012, αν και η προθεσμία αυτή δεν χαρακτηρίζεται στη διάταξη ως αποκλειστική, πρέπει να ενεργήσουν  άμεσα και να συντομεύσουν όσο το δυνατόν όλες τις λοιπές τασσόμενες προθεσμίες έτσι ώστε να υπάρχει ικανός χρόνος για να τηρηθεί η υποχρέωση διαφάνειας κατά τη διαδικασία επιλογής του φορέα δανειοδότησης, αλλά και να διενεργηθεί ο προληπτικός έλεγχος νομιμότητας των δανειακών συμβάσεων από το Ελεγκτικό Συνέδριο, σύμφωνα με τα ισχύοντα>>
Συνοπτικά οι καταστάσεις των οφειλών παρελθόντων οικονομικών ετών έχουν ως εξής:
1. Μελέτες ποσού                             251.776,85 €

2. Προμηθειών ποσού                    1.118.669,81 €

3. Έργων ποσού                             1.779.485,48 €

4. Λοιπών οφειλών ποσού               1.679,583,15 €

      ΣΥΝΟΛΟ                              4.829.515,29 €      


Κατόπιν των ανωτέρω ο Πρόεδρος του Δημοτικού Συμβουλίου, κάλεσε το Σώμα ν’ αποφασίσει επί της έγκρισης των καταστάσεων δικαιούχων, προκειμένου ο δήμος να συνομολογήσει δάνειο με το Ταμείο Παρακαταθηκών και Δανείων. 

Το Δημοτικό Συμβούλιο Πύργου

λαμβάνοντας υπόψη:

· τα άρθρα 67 και 65  του Ν. 3852/10

· την παρ.2 του άρθρου 2 του Ν. 4038/2012
· την αριθ. 21/2012 απόφαση του Δημοτικού Συμβουλίου με θέμα «έγκριση προϋπολογισμού οικονομικού έτους 2012» η οποία επικυρώθηκε με υπ’ αριθ.10618/501/9-2-2012 απόφαση του Γενικού Γραμματέα Αποκεντρωμένης Διοίκησης Πελοποννήσου Δυτικής Ελλάδας & Ιονίου 
· το υπ΄αρ.πρωτ.111/3-9-2012 Πρακτικό της 11ης Συνεδρίασης της Ελεγκτικής Επιτροπής  του άρθρου 262 του ν.3852/2012  
· την από 117737/18-9-2012 προσφορά του  Ταμείου Παρακαταθηκών και Δανείων για τη χορήγηση δανείου στο Δήμο Πύργου.

· την υπ’ αριθ. 43/2012 εγκύκλιο του Υπουργείου Εσωτερικών
μετά από διαλογική συζήτηση και τη διεξαγωγή ψηφοφορίας κατά την οποία είκοσι (20) σύμβουλοι υπερψήφισαν το θέμα και τρείς (3) το καταψήφισαν, 
α π ο φ α σ ί ζ ε ι

1. Ομόφωνα εγκρίνει το κατεπείγον του θέματος.

2. Κατά απόλυτη και πλέον πλειοψηφία εγκρίνει τις καταστάσεις των δικαιούχων (οφειλών παρελθόντων οικονομικών ετών) που συνοδεύουν την παρούσα απόφαση και αποτελούν αναπόσπαστο κομμάτι της προκειμένου ο δήμος να συνομολογήσει δάνειο με το Ταμείο Παρακαταθηκών και Δανείων.
Συνοπτικά οι καταστάσεις των οφειλών παρελθόντων οικονομικών ετών παρουσιάζουν:

· Μελέτες ποσού                             251.776,85 €

· Προμηθειών ποσού                   1.118.669,81 €
· Έργων ποσού                            1.779.485,48 €

· Λοιπών οφειλών ποσού              1.679,583,15 €

      ΣΥΝΟΛΟ                             4.829.515,29 €      

Μειοψήφησαν οι δημοτικοί σύμβουλοι κ.κ:

· Χρήστος Γιάνναρος – Επικεφαλής της παράταξης «Λαϊκή Συσπείρωση» και Αθανάσιος Καραμπέτσος, οι οποίοι ανέφεραν ότι καταψηφίζουν την πρόταση, παρότι είναι αναγκαίο να πληρωθούν οι οφειλές, διότι η δημοτική αρχή θα έπρεπε να ακολουθήσει μια πολιτική διεκδίκησης πόρων από τον κρατικό προϋπολογισμό, ώστε να μην καταφεύγει ο δήμος στη λύση της δανειοδότησης.
· Ιωάννης Σεφερλής, ο οποίος ανέφερε ότι πάγια θέση της παράταξής του είναι ότι τα προβλήματα λύνονται με διεκδικήσεις και όχι με δανειοδοτήσεις.
Η παρούσα απόφαση έλαβε αύξοντα αριθμό 353/2012.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:   

 Ο ΠΡΟΕΔΡΟΣ                           ΤΑ ΜΕΛΗ                  Ο ΓΡΑΜΜΑΤΕΑΣ

  Ε. ΚΑΝΝΗΣ                                                            Δ. ΤΖΟΥΑΝΟΠΟΥΛΟΣ

Ακριβές Απόσπασμα

εκ των πρακτικών του Δ.Σ.

Πύργος  28  –  9 - 2012
Ο ΔΗΜΑΡΧΟΣ

ΜΕΔ

